मोहाली । ‘जित्थों मरजी ट्रक लंघा दीं, मित्तरां दा नां चलदा’। ऐसा ही कुछ हुआ जब एक ट्रक चालक को मोहाली के सेक्टर-82 के पास एयरपोर्ट रोड पर पुलिस ने रोका। पुलिस ने ड्राइवर को ट्रक के डॉक्यूमेंट दिखाने को कहा तो उसने आईजी विजिलेंस के पीए की ओर से दी गई स्लिप दिखा दी। लिखा था कि ‘व्हीकल इज रिलेटेड टू माय वेरी क्लोज रिलेटिव, आई वुड लाइक टू ऑब्लाइज द ड्राइवर’।
स्लिप पर लैंडलाइन और एक मोबाइल नंबर था। साथ ही लिखा था, जरूरत पड़ने पर इन नंबरों पर बात कर सकते हैं। लैंडलाइन नंबर आईजी विजिलेंस के ऑफिस का और मोबाइल नंबर आईजी के पीए हरविंदर सिंह का बताया गया है। स्लिप पर साइन भी हरविंदर सिंह के नाम के थे।
ड्राइवर बोला-आईजी साहब के पूरे पंजाब में 40 ट्रक चलते हैं, सभी के पास ऐसी स्लिपें हैं
ड्राइवर ने पुलिस को आईजी ऑफिस की स्टैंप लगी िस्लप दिखाते कहा, विजिलेंस ब्यूरो के आईजी के पूरे पंजाब में 40 ट्रक चलते हैं। उन्हें कोई नहीं रोकता और न ही चालान कर सकता है। आईजी साहब ने सभी ट्रक चालकों को ऐसी स्लिपें दी हैं। पुलिस की कार्रवाई भी देखिए, आईजी के नाम की स्लिप पढ़ते ही ड्राइवर को बिना जांच और चालान के जाने दिया। ट्रक में रेत भरी थी।
आईजी को जब पता चला तो हैरान हो बोले-मेरा कोई ट्रक नहीं चलता, जांच कराउंगा
जब आईजी विजिलेंस पंजाब शिवे कुमार वर्मा से बात की गई तो वह भी हैरान हो गए। स्टांप लगी स्लिप देखकर उन्होंने कहा, हरविंदर उनका पीए हुआ करता था लेकिन अब वो कहीं और शिफ्ट हो गया है। न तो उसके 40 ट्रक चलते हैं और न ही ऐसी स्लिपें दी हैं। वे डीजीपी से बात कर जांच करवाएंगे। जिसने भी उनका नाम यूज किया है, उस पर एक्शन भी लिया जाएगा।
मोबाइल नंबर मजदूर का निकला
स्लिप पर दिए मोबाइल नंबर पर जब भास्कर रिपोर्टर ने फोन किया तो बात करने वाले ने अपना नाम जसविंदर सिंह बताया। कहा कि वह किसी हरविंदर को नहीं जानता और न ही वह आईजी का पीए है। वह तो लुधियाना दुगरी के हिम्मत नगर का रहने वाला है। वह मजदूर है और सिलाई मशीन की फैक्टरी में काम करता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva